COMAN ลงสนามวันแรก ดีเกินคาด! Pre Open แตะ 12.80 บ.
COMAN ลงสนามวันแรก ดีเกินคาด! โดยมีราคาก่อนเปิดตลาด (Pre Open) 5 นาที อยู่ที่ 12.80 บาท จาก IPO 7.80 บาท จำนวนหุ้นที่มีการซื้อขายก่อนเปิดตลาดประมาณ 11.54 ล้านหุ้น ด้านฝั่งซื้อ (Bid) ประมาณ 9.28 ล้านหุ้น ส่วนฝั่งขาย (Offer) ประมาณ 6.15 ล้านหุ้น โดยมี บล.ทรีนีตี้ เป็นที่ปรึกษาทางการเงิน
11 พ.ย. 2559

ผู้สื่อข่าวรายงานว่า บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN มีราคาก่อนเปิดตลาด (Pre Open) 5 นาที อยู่ที่ 12.80 บาท จำนวนหุ้นที่มีการซื้อขายก่อนเปิดตลาดประมาณ 11.54 ล้านหุ้น ด้านฝั่งซื้อ (Bid) ประมาณ 9.28 ล้านหุ้น ส่วนฝั่งขาย (Offer) ประมาณ 6.15 ล้านหุ้น โดยมี บล.ทรีนีตี้ เป็นที่ปรึกษาทางการเงิน
 
ด้าน นางสาวอนงค์ ยุวะหงษ์ รองกรรมการผู้จัดการบริษัทหลักทรีนีตี้ จำกัด หรือ บล.ทรีนีตี้ ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน COMAN เปิดเผยว่า บล.ทรีนีตี้ คาดว่าเมื่อ COMAN เข้าซื้อขายในตลาดหลักทรัพย์ เอ็ม เอ ไอ ในวันที่ 11 พ.ย.59 เป็นวันแรกจะประสบความสำเร็จและให้ผลตอบแทนที่ดีกับนักลงทุนอย่างแน่นอน ด้วยปัจจัยพื้นฐานที่แข็งแกร่งมาก โดยธุรกิจที่ก่อตั้งมาอย่างยาวนานกว่า 13 ปี ทำให้มีความเชี่ยวชาญเฉพาะด้าน ประกอบกับมีจุดแข็งในด้านการเติบโตของรายได้ และความสามารถในการทำกำไรอย่างโดดเด่น จึงเชื่อว่า COMAN จะได้รับการตอบรับอย่างดีเยี่ยมจากนักลงทุน
อีกทั้งแผนในการขยายธุรกิจมีความน่าสนใจ ด้วยการยกระดับตัวเอง ให้เป็นผู้ผลิตและพัฒนาซอฟท์แวร์เพื่อธุรกิจท่องเที่ยวอย่างครบวงจร รวมทั้งการก้าวขึ้นไปเป็นผู้ผลิตในระดับภูมิภาค ดังนั้น จึงเชื่อว่า COMAN มีโอกาสพัฒนาธุรกิจให้เติบโตได้อย่างต่อเนื่อง ทั้งนี้ การกำหนดราคาไอพีโอที่ 7.80 บาท เป็นที่น่าสนใจลงทุนอย่างมาก
 